Fællesforetagendet for IMI udtrykker tilfredshed med Rettens positive konklusion med hensyn til lovligheden og den formelle rigtighed af alle transaktioner, der ligger til grund for fællesforetagendets årsregnskab, dog med én undtagelse, nemlig de substantielle fejl, som fællesforetagendet for IMI konstaterede i forbindelse med sine første efterfølgende revisioner af mellemliggende betalinger i forbindelse med de udgiftsanmeldelser, der blev indsendt efter den første indkaldelse og forud for det reviderede regnskabsår.

De anslåede repræsentative og tilbageværende fejlprocenter på henholdsvis 5,82 % og 3,64 %, der danner grundlag for Rettens erklæring med forbehold, afspejler resultatet af 56 revisioner, der omfattede 65 udgiftsanmeldelser vedrørende den første indkaldelse, som blev godkendt i 2010 og 2011, hvor fællesforetagendet for IMI stadig befandt sig i opstartsfasen. fællesforetagendet vil desuden bemærke følgende:

a) Langt de fleste finansielle fejl, der blev påvist i forbindelse med disse revisioner af udgiftsanmeldelser for 2010 og 2011, var relativt små vurderet ud fra de beløb, der skulle berigtiges (under 5 000 EUR i fællesforetagendet for IMI's favør), og skyldtes tydeligvis misforståelser af reglerne eller manglende opmærksomhed på detaljer i tilskudsaftalernes bestemmelser. I de fleste tilfælde var revisionerne også bevidst rettet mod nye eller ikke tidligere reviderede støttemodtagere under EU's forskningsprogrammer. Der må forventes en højere fejlprocent for sådanne revisioner.

b) Den anslåede fejlprocent afspejler ikke resultatet af revisionerne af de mellemliggende betalinger, der er foretaget til modtagerne i 2012, hvor der er udvalgt et nyt repræsentativt udsnit på 40 efterfølgende revisioner. Disse revisioner vil blive gennemført i 2013, og de første foreløbige resultater forventes at foreligge ved årets udgang. De nye revisioner dækker et bredere spektrum af udgiftsanmeldelser og modtagere, herunder de første anmeldelser i forbindelse med projekter under den anden indkaldelse og den anden og tredje rapporteringsperiode for projekter under den første indkaldelse.

c) Fællesforetagendet for IMI har efterfølgende truffet en række konkrete forebyggelses- og overvågningsforanstaltninger for at bidrage til at reducere de mest almindelige fejl og minimere de underliggende risici, der er uløseligt forbundet med forvaltningen af tilskud. Det drejer sig om følgende foranstaltninger: i) gennemgang og styrkelse af interne strategier og procedurer for efterfølgende kontrol, som de ansatte skal foretage for mellemliggende betalinger ud fra erfaringerne fra de to første års arbejde ii) rettidige revisioner af fællesforetagendet for IMI's standardtilskudsaftale, hvilket har ført til større klarhed om de retlige betingelser og krav, der gælder for tilskuddet iii) fastlæggelse af specifikke finansielle retningslinjer for fællesforetagendet for IMI i januar 2012 og udsendelse af ajourførte retningslinjer i juni 2013, således at deltagerne og de uafhængige revisorer, som de har valgt til at attestere deres årsregnskaber, får fyldestgørende information og vejledning om bestemmelserne i fællesforetagendet for IMI's standardtilskudsaftale iv) afholdelse af hyppige finansielle workshopper for deltagere med fokus på tilbagevendende fejl og forebyggelse v) indførelse i 2012 af integrerede forretningsløsninger via SOFIA (Submission OF Information Application), fællesforetagendet for IMI's særlige it-værktøj til indsendelse og forvaltning af projekter, som gør det muligt at indsende udgiftsanmeldelser elektronisk og kontrollere dem og på denne måde opnå en mindre fejlmargin.

Fællesforetagendet for IMI har sideløbende truffet passende kontrolforanstaltninger for at sikre, at de fejl i fællesforetagendets favør, der blev konstateret ved de første afsluttede efterfølgende revisioner, rettes effektivt. Dette sker systematisk ved enten at opkræve beløbet eller modregne det i en fremtidig betaling. Fejl, der anses for systematiske, skal også omfatte ikke-reviderede udgiftsanmeldelser, der indgives af den samme reviderede modtager.

Fællesforetagendet for IMI anvender desuden fortsat et intensivt årligt program for efterfølgende revisioner, som omfatter 40 % af den samlede værdi af de mellemliggende betalinger, der har fundet sted i det foregående år, i overensstemmelse med den strategi for efterfølgende revision, som bestyrelsen har godkendt. Disse revisioner har været yderst effektive og skabt et pålideligt grundlag for vurdering og overvågning af de mellemliggende betalingers generelle rigtighed og lovlighed over en flerårig periode samt et grundlag for at finde og rette fejl i de reviderede udgiftsanmeldelser. Fællesforetagendet arbejder også tæt sammen med Europa-Kommissionen og de agenturer under Kommissionen, der er involveret i det syvende rammeprogram, og udveksler information om fælles modtagere for at optimere sin revisionsdækning og effektivt mindske risikoen for overtrædelser.

Fællesforetagendet for IMI bestræber sig til stadighed på at forvalte sine midler ud fra en tilgang baseret på tillid til projektdeltagerne, samtidig med at det sikrer tilstrækkelig kontrol og ansvarlighed. De risikobaserede forebyggende og korrigerende tiltag, som fællesforetagendet allerede har iværksat, udgør et tilstrækkeligt grundlag for en forsvarlig økonomisk forvaltning og vil over en flerårig periode gradvis reducere fejlrisikoen ved mellemliggende betalinger til modtagerne. Den afbalancerede tilgang vil også være med til at sikre, at fællesforetagendet for IMI's projekter bliver vellykkede — mange af dem er allerede begyndt at føre til imponerende eller lovende resultater — til gavn for patienterne og samfundet som helhed.

Mange af projekterne er først lige begyndt at generere udgifter, navnlig hvad angår projekterne under indkaldelse 3-8, og den fulde virkning af fællesforetagendet for IMI's tiltag vil derfor først kunne ses på længere sigt, i takt med at der indsendes udgiftsanmeldelser i forbindelse med flere projekter, og de efterfølgende revisioner kommer til at dække en større del af det samlede antal modtagere.